Marietjie de Klerk

Maria (Marietjie) de Klerk (gebore Van der Walt, Middelburg, Kaap, 18 Februarie 1918 – 21 Junie 2014) was as die eggenote van prof. dr. B.J. de Klerk van 1944 tot 1952 die pastoriemoeder in twee gemeentes of kombinasies van die GKSA. Daarna was haar man nouliks ’n jaar tot sy dood op 21 April 1953 professor van die Teologiese Skool Potchefstroom. 

Marietjie van der Walt het haar skoolopleiding op haar geboortedorp ontvang. Daarna het sy haar as onderwyseres aan die Graaff-Reinetse Onderwyskollege bekwaam en ’n tyd lank onderwys gegee op Middelburg. Op 17 Julie 1944 het sy met dr. De Klerk in die huwelik getree nadat sy eerste vrou, Irene Bouwman, hom ontval het terwyl hy predikant van die plaaslike Gereformeerde kerk was. Nog in hul huweliksjaar het dr. De Klerk ’n beroep na die Kroonstad-kombinasie aangeneem, waar hulle net tot 1945 gebly het. Van 1945 tot 1952 was hulle die predikantspaar van die Gereformeerde kerk Bloemfontein. In die Rosestad het mev. De Klerk haar eggenoot ywerig en getrou bygestaan en was sy voorsitter van die Sustersorganisasie van die Vrystaat van 1948 tot 1952, terwyl sy van 1949 tot 1954 ook as tesourier van die Uniale Komitee gedien het. As predikantsvrou was sy besonder geliefd en het sy haar plek met welslae vol gestaan. 

Prof. De Klerk is ná ’n kort siekte oorlede. Dit was vir die jong mev. De Klerk ’n groot slag toe sy die weduweemoeder word van drie kinders uit haar eie huwelik en drie uit haar man se eerste egverbintenis. Sy het vanaf Junie 1953 weer begin onderwys gee en het vanaf 1954 ’n vaste betrekking beklee aan die Mooirivierskool op Potchefstroom.

Drie van die seuns het ook predikant geword, van wie die eerste twee uit die eerste huwelik en die derde uit die tweede huwelik:

 Pieter Bouman (Bouwie) de Klerk, tussen 1957 en sy aftrede in 1998 agtereenvolgens leraar van Aliwal-Noord, Noord-Durban/Empangeni, Noord-Durban, Koedoesrand en Stilfontein. Hy is oorlede op 9 April 2015.
 Jacobus Johannes (Kosie) de Klerk, tussen 1968 en sy aftrede in 1998 agtereenvolgens leraar van Theunissen, De Aar en Boksburg-Suid. Hy is oorlede op 17 Junie 2001. Sy weduwee is Annatjie de Klerk.
 Dr. Barend Jacobus (Ben) de Klerk, tussen 1970 en 1997 agtereenvolgens leraar van Gobabis, Cachet, Randburg-Oos en Potchefstroom-Noord. Intussen was hy van 1981 tot 1984 direkteur van die PU vir CHO se studenteburo en eindelik van 1998 tot sy aftrede in 2010 professor aan die Teologiese Skool in Potchefstroom.

Bronne 
  Die Gereformeerde Vroueblad. 1959. Die Gereformeerde vrou 1859-1959. Potchefstroom: Potchefstroom Herald.

Gereformeerde Kerke in Suid-Afrika
Geboortes in 1918
Sterftes in 2014